טור מנוקד אורח חיים קפד
מִי שֶׁאָכַל וְיָצָא מִמְּקוֹמוֹ וְלֹא בֵּרֵךְ – לֹא שְׁנָא שׁוֹגֵג, וְלֹא שְׁנָא מֵזִיד, צָרִיךְ לַחֲזֹר לִמְקוֹמוֹ וּלְבָרֵךְ.
בֵּרֵךְ בַּמָּקוֹם הַשֵּׁנִי, אִם הָיָה שׁוֹגֵג - יָּצָא, וְאִם הָיָה מֵזִיד - לֹא יָצָא.
כָּתַב הָרַב רַבֵּנוּ פֶּרֶץ: דַּוְקָא שֶּׁאֵין לוֹ עוֹד פַּת לֶאֱכֹל בַּמָּקוֹם הַשֵּׁנִי, אֲבָל אִם יֵשׁ לוֹ עוֹד פַּת לֶאֱכֹל, יֹאכַל שָׁם מְעַט וִיבָרֵךְ שָׁם, רַק שֶׁלֹּא יְהֵא רָעֵב מֵאֲכִילָה הָרִאשׁוֹנָה.
וְהָא דְּאַמְרִינָן 'דְּבָרִים הַטְּעוּנִין בְּרָכָה לְאַחֲרֵיהֶם בִּמְקוֹמָן', פֵּרוּשׁ - אִם אֵינוֹ רוֹצֶה לֶאֱכוֹל בַּמָּקוֹם הַשֵּׁנִי צָרִיךְ לַחֲזֹר לִמְקוֹמוֹ וּלְבָרֵךְ, אֲבָל אִם יִרְצֶה לֶאֱכֹל בַּמָּקוֹם הַשֵּׁנִי אֵין צָרִיךְ לַחֲזֹר לִמְקוֹמוֹ.

אָכַל וְאֵינוֹ יוֹדֵעַ אִם בֵּרֵךְ בִּרְכַּת הַמָּזוֹן אִם לָאו – צָרִיךְ לְבָרֵךְ מִסָּפֵק.

וְעַד אֵימָתַי יָכוֹל לְבָרֵךְ? – עַד שֶׁיִּתְעַכֵּל הַמָּזוֹן שֶּׁבְּמֵעָיו.
וְכַמָּה שִׁעוּרוֹ? – אָמַר רַבִּי יוֹחָנָן: כָּל זְמַן שֶׁאֵינוֹ רָעֵב מֵחֲמַת אוֹתָהּ אֲכִילָה.
וְכֵן נַמִּי לְעִנְיָן אֲכִילַת פֵּרוֹת וּשְׁתִיַּת יַיִן, אִם אֵינוֹ רָעֵב וְלֹא צָמֵא וְתָאֵב לְאוֹתָן פֵּרוֹת יְבָרֵךְ.

וְשִׁעוּר אֲכִילָה לְבָרֵךְ עָלֶיהָ בִּרְכַּת הַמָּזוֹן בְּכְזַיִת - כְּרַבִּי מֵאִיר, אַף עַל גַּב דְּרַבִּי יְהוּדָה פְּלִיג עֲלֵיהּ וְאָמַר בְּכַבֵּיצָה, וְקָיְימָא לָן בְּכָל דּוּכְתָּא הֲלָכָה כְּרַבִּי יְהוּדָה כְּנֶגֶד רַבִּי מֵאִיר, בְּהָא הֲלָכָה כְּרַבִּי מֵאִיר, דְּרַבִּי יוֹחָנָן קָאֵי בְּשִׁיטְּתֵיהּ.
וְכֵן פָּסַק רַבֵּנוּ חֲנַנְאֵל וַהֲלָכוֹת גְּדוֹלוֹת.